b'\n_START_ARTICLE_\nBrina Je\xc5\xbe Brezav\xc5\xa1\xc4\x8dek\n_START_PARAGRAPH_\nBrina Je\xc5\xbe Brezav\xc5\xa1\xc4\x8dek, slovenska skladateljica in pedagoginja, * 11. marec 1957, Ljubljana.\n_START_SECTION_\n\xc5\xbdivljenjepis\n_START_PARAGRAPH_\nSkladateljica Brina Je\xc5\xbe Brezav\xc5\xa1\xc4\x8dek je svojo glasbeno pot pri\xc4\x8dela s klavirjem. Kot obetavna pianistka je tako leta 1977 osvojila prvo mesto in zlato nagrado na Republi\xc5\xa1kem tekmovanju mladih pianistov. \xc5\xa0tudirala je muzikologijo, iz kompozicije pa je l.1981  diplomirala na Akademiji za glasbo v Ljubljani v razredu Uro\xc5\xa1a Kreka.  \xc5\xa0tudijsko se je izpopolnjevala na mednarodnih te\xc4\x8dajih, za klavirsko igro v Pecsu (1974), za kompozicijo v Gro\xc5\xbenjanu (1978) in Darmstadtu (1984), za elektroakusti\xc4\x8dno glasbo v Beogradu (1985) in Grazu (1988). Leta 1994 je bila povabljena k realizaciji skladb v elektronskem studiu CIRM v Nici in istega leta \xc5\xa1e v elektronski studio GRM v Parizu. _NEWLINE_Njene skladbe so bile izvajane na Tribunah glasbenega ustvarjanja v Opatiji, Slovenskih glasbenih dnevih ter No\xc4\x8deh slovenskih skladateljev, Kogojevih dnevih v Kanalu, Festivalu Radovljica, Festivalu komorne glasbe Radenci, koncertih v organizaciji dru\xc5\xa1tva Muzina, na Glasbenem biennalu v Zagrebu, na svetovnem muzikolo\xc5\xa1kem in skladateljskem sre\xc4\x8danju Arbeitstagung v Darmstadtu, na Musikmonatu v Baslu, na Mittelfestu v \xc4\x8cedadu, na Rostrumu v Parizu, na avtorskem ve\xc4\x8deru v Nici, na Musici Danubiani v Romuniji, na Musici femini v Muenchnu (1998), na Festivalu IMEB v Bourgesu (2005), Stuttgartu, Schleiningenu, Bruslju, Benetkah, Seattlu, Washingtonu itd. Njenemu delu je svojstvena razli\xc4\x8dnost iskanja. V zadnjem \xc4\x8dasu se tori\xc5\xa1\xc4\x8de njenega zanimanja odpira navzven, s spo\xc5\xa1tovanjem do \xc4\x8dlovekove celovitosti in materialnega ter duhovnega okolja._NEWLINE_Poleg skladanja se je udejstvovala tudi kot pianistka z izvajanjem svojih del ter v duhu s soprogom Brankom Brezav\xc5\xa1\xc4\x8dkom ter kot glasbena publicistka v razli\xc4\x8dnih medijih, pri \xc4\x8demer je od leta 2004 do leta 2006  redno pisala prispevke kriti\xc5\xa1kih ocen za \xc4\x8dasopis Delo._NEWLINE_Njen o\xc4\x8de je slovenski skladatelj Jakob Je\xc5\xbe.'